FI Euroopan unionin virallinen lehti L 233/2

KOMISSION ASETUS (EU) 2015/1494,

annettu 4 päivänä syyskuuta 2015,

kemikaalien rekisteröinnistä, arvioinnista, lupamenettelyistä ja rajoituksista annetun Euroopan parlamentin ja neuvoston asetuksen (EY) N:o 1907/2006 (REACH) liitteen XVII muuttamisesta bentseenin osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 131 artiklan,

sekä katsoo seuraavaa:

(1) Asetuksen (EY) N:o 1907/2006 liitteessä XVII luetellun nimikkeen 5 alla olevassa 3 kohdassa kielletään bentseenin saattaminen markkinoille tai käyttö aineena tai muiden aineiden aineosina tai seoksissa, jos pitoisuus on 0,1 painoprosenttia tai enemmän.

(2) Geologisten erityispiirteiden vuoksi tietyistä esiintymistä peräisin oleva maakaasu sisältää bentseeniä enemmän kuin 0,1 painoprosenttia mutta alle 0,1 tilavuusprosenttia.

(3) Jos käytettäisiin saatavilla olevia tekniikoita tämän maakaasun bentseenipitoisuuden alentamiseksi alle 0,1 painoprosenttiin, tästä aiheutuisi pääomamenoja lähes 1 miljardi euroa ja toimintamenoja noin 60 miljoonaa euroa vuodessa.

(4) Alankomaiden kansanterveys- ja ympäristölaitoksen (Rijksinstituut voor Volksgezondheid en Milieu) vuonna 2013 suorittamassa riskinarvioinnissa todettiin, että maakaasusta, joka saatetaan markkinoille kuluttajien käyttöön ja jonka sisältämän bentseenin pitoisuusraja on yli 0,1 painoprosenttia mutta alle 0,1 tilavuusprosenttia, ei aiheudu kohtuutonta terveysriskiä.

(5) Euroopan kemikaaliviraston (ECHA) riskinarviointikomitea vahvisti 28 päivänä marraskuuta 2014 antamassaan lausunnossa (2), että kuluttajien altistuminen maakaasussa oleville 0,1 painoprosenttia ylittäville mutta 0,1 tilavuusprosenttia alittaville bentseenipitoisuuksille ei aiheuta kuluttajien terveydelle sellaista vaaraa, joka ei olisi riittävän hyvin hallinnassa.

(6) Maakaasun bentseenipitoisuuden alentaminen alle 0,1 painoprosenttiin olisi korkeiden kustannuksen vuoksi suhteetonta, eikä se ole riskinarviointikomitean lausunnon perusteella välttämätöntä riskinhallinnan kannalta. Asetusta (EY) N:o 1907/2006 olisi tämän vuoksi muutettava, jotta voidaan sallia sellaisen maakaasun markkinoille saattaminen ja käyttö, jonka bentseenipitoisuus on alle 0,1 tilavuusprosenttia.

(7) Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1907/2006 liite XVII tämän asetuksen liitteen mukaisesti.

2 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä syyskuuta 2015. Komission puolesta Puheenjohtaja Jean-Claude JUNCKER

(1) EUVL L 396, 30.12.2006, s. 1.

(2) http://echa.europa.eu/documents/10162/13641/rac_opinion_adopted_benzene_in_natural_gas_en.pdf